de Vladimir Ionescu , 10.8.2016

ANAF a recuperat, în prima jumătate a acestui an, aproape 80 de milioane de lei din sumele dispuse spre confiscare prin sentințe finale pronunțate de instanțe.

Banii au fost obținuți din vânzarea bunurilor cofiscate – cele mai mari sume provin de la condamnații Marian Iancu, Ovidiu Tender, Dan Voiculescu, Mihai Stoica, Ioan şi Victor Becali, potrivit datelor obținute de Capital.ro într-un interviu cu șeful Fiscului, Dragoș Doroș.

În cazul lui Marian Iancu s-au recuperat doar 3,780 de milioane de lei din 886,199 milioane, dar mai sunt scoase la licitație 25 de apartamente în luna august.

De la familia Voiculescu, în dosarul ICA, s-au recuperat 19,513 lei, au mai rămas 22,225 milioane.

În Dosarul Transferurilor, sumele datorate sunt de aproape 58 de milioane de lei, ANAF a reușit să obțină circa 32 de milioane:

Ioan Becali – nu s-a recuperat nimic

Victor Becali – 5,287 de milioane, mai are de dat 500.000 lei

Mihai Stoica – s-au recuperat doar 8.838 lei, din 2,212 milioane datorate

Reamintim că până la venirea Guvernului Dacian Cioloș a existat un schimb de replici dur între DNA și ANAF. Laura Codruța Kovesi a acuzat anul trecut Fiscul din cauza procentului mic recuperat din totalul confiscărilor dispuse în dosarele de corupție.

La prezentarea bilanțului pe 2014, Laura Codruța Kovesi spunea: “Într-un singur dosar, intervenţia procurorilor a prevenit un prejudiciu de 105 milioane de euro, de 5 ori bugetul DNA într-un an. În dosarul retrocedărilor, s-a împiedicat un prejudiciu de peste 300 de milioane. (…) O treime din totalul condamnaţilor pentru fapte de corupţie sunt în închisoare.

Hotărârile judecătoreşti definitive în dosarele DNA au dus la confiscarea de bunuri de peste 310 milioane euro, de trei ori mai mult decât în 2013. Dacă ar fi executate, e mai mult decât fondul de salarii al medicilor pe un an.”